cuirtear an méid seo a leanas in ionad Airteagal 1 go hAirteagal 4:

“Airteagal 1

Cuspóir

1. Chun críocha an Rialacháin seo, cuimseoidh ‘tíortha tionsclaithe agus críocha tionsclaithe agus tíortha eile ardioncaim agus críocha eile ardioncaim’ tíortha agus críocha a liostaítear in Iarscríbhinn I a ghabhann leis an Rialachán seo agus cuimseoidh ‘tíortha i mbéal forbartha’ tíortha a thagann faoi Rialachán (CE) Uimh. 1905/2006 ó Pharlaimint na hEorpa agus ón gComhairle an 18 Nollaig 2006 lena mbunaítear ionstraim maoinithe le haghaidh comhair um fhorbairt (5) agus a liostaítear in Iarscríbhinn II a ghabhann leis an Rialachán seo. Gairtear le chéile ‘tíortha is comhpháirtithe’ díobh anseo feasta.

Le maoiniú Aontais faoin Rialachán seo, tabharfar tacaíocht do chomhar eacnamaíoch, airgeadais, teicniúil, cultúrtha agus acadúil le tíortha is comhpháirtithe sna réimsí a leagtar amach in Airteagal 4, a thagann laistigh réimsí inniúlachta an Aontais. Fónfar, leis an Rialachán seo, do bhearta a mhaoiniú, ar bearta iad nach gcomhlíonfar leo, i bprionsabal, na critéir le haghaidh Chúnaimh Oifigiúil Forbraíochta (‘critéir ODA’) arna bhunú ag an gCoiste um Chúnamh Forbartha na hEagraíochta um Chomhar agus Forbairt Eacnamaíochta (‘OECD/DAC’).

2. Is éard a bheidh mar phríomhchuspóir ag an gcomhar leis na tíortha comhpháirtíochta freagairt shonrach a thabhairt ar an riachtanas atá ann do naisc leis na tíortha sin a neartú agus an gá le bheith ag gníomhú níos mó leo ar bhonn déthaobhach, réigiúnach nó iltaobhach d'fhonn timpeallacht níos fabhraí agus níos trédhearcaí a chruthú chun caidreamh a fhorbairt idir an tAontas agus na tíortha comhpháirtíochta, i gcomhréir leis na prionsabail ar dá réir a threoraítear gníomhaíocht sheachtrach an Aontais, ar prionsabail iad a leagtar síos sa Chonradh. Is éard atá i gceist leis seo, i measc nithe eile, an daonlathas a chur chun cinn, urramú chearta an duine agus saoirsí bunúsacha, an smacht reachta, mar aon le hobair chuibhiíil, dea-rialachas, agus caomhnú an chomhshaoil, d'fhonn rannchuidiú le dul chun cinn agus le próisis forbartha inbhuanaithe sna tíortha comhpháirtíochta.

Airteagal 2

Raon Feidhme

1. Beidh sé mar aidhm ag an gcomhar caidreamh a chothú le tíortha is comhpháirtithe chun agallamh agus rapprochement a fheabhsú agus chun struchtúir agus luachanna polaitiúla, eacnamaíocha agus institiúideacha atá comhchosúil a roinnt agus a chur chun cinn. Beidh sé de chuspóir ag an Aontas chomh maith comhar agus malartuithe a mhéadú le comhpháirtithe déthaobhacha agus le rannpháirtithe déthaobhacha i bhfóraim iltaobhacha agus i rialachas domhanda, ar comhpháirtithe agus gníomhaithe iad atá bunaithe nó a bhfuil a dtábhacht ag méadú. Leis an gcomhar cumhdaítear comhpháirtithe lena bhfuil leas straitéiseach ag an Aontas maidir le naisc agus a luachanna ar luachanna iad a leagtar síos sa Chonradh a chur chun cinn.

2. I gcúinsí a mbeidh bonn cirt cuí leo agus d'fhonn comhleanúnachas agus éifeachtacht a áirithiú maidir le maoiniú Aontais agus chun comhar réigiúnach a chothú, féadfaidh an Coimisiún, agus na cláir bhliantúla ghníomhaíochta dá dtagraítear in Airteagal 6 á nglacadh aige, a chinneadh go mbeidh tíortha nach liostaítear sna hIarscríbhinní cáilithe le haghaidh beart faoin Rialachán seo, nuair is tionscadal nó clár de chineál réigiúnach nó de chineál trasteorann atá sa tionscadal nó sa chlár a bheidh le cur chun feidhme. Déanfar foráil chuige sin sna cláir ilbhliantúla chomhair dá dtagraítear in Airteagal 5.

3. Déanfaidh an Coimisiún na liostaí atá in Iarscríbhinn I agus in Iarscríbhinn II a leasú tar éis athbhreithnithe tráthrialta OECD/DAC ar a liosta de thíortha i mbéal forbartha, agus cuirfidh sé Parlaimint na hEorpa agus an Chomhairle ar an eolas faoi sin.

4. Maidir le maoiniú Aontais faoin Rialachán seo, tabharfar aird faoi leith, i gcás inarb iomchuí, ar chomhlíonadh chroíchaighdeáin saothair na hEagraíochta Idirnáisiúnta Saothair ag na tíortha is comhpháirtithe agus ar iarrachtaí na dtíortha sin féachaint le hastuithe gáis cheaptha teasa a laghdú.

5. Maidir leis na tíortha a liostaítear in Iarscríbhinn II a ghabhann leis an Rialachán seo, déanfar deimhin de go mbeidh comhleanúnachas ann, ó thaobh beartais de, leis na bearta arna maoiniú faoi Rialachán (CE) Uimh. 1905/2006 agus faoi Rialachán (CE) Uimh. 1337/2008 ó Pharlaimint na hEorpa agus ón gComhairle an 16 Samhain 2008 lena mbunaítear saoráid chun freagairt thapa a thabhairt ar an ardú as cuimse phraghsanna bia na dtíortha atá i mbéal forbartha (6)

Airteagal 3

Prionsabail ghinearálta

1. Tá an tAontas fothaithe ar phrionsabail na saoirse, an daonlathais, an mheasa ar chearta an duine agus ar shaoirsí bunúsacha, agus an smachta reachta agus féachann sé le tiomantas i leith na bprionsabal sin a chur chun cinn, a fhorbairt agus a dhaingniú i dtíortha is comhpháirtithe trí agallamh agus trí chomhar.

2. Agus an Rialachán seo á chur chun feidhme, féachfar le cur chuige difreáilte a shaothrú maidir le comhar a dhearadh le tíortha is comhpháirtithe, i gcás inarb iomchuí, chun aird a thabhairt ar chomhthéacs eacnamaíoch, ar chomhthéacs sóisialta agus ar chomhthéacs polaitiúil na dtíortha sin agus ar leasanna sonracha, straitéisí sonracha agus tosaíochtaí sonracha an Aontais.

3. Beidh bearta a mhaoineofar faoin Rialachán seo comhchuí le réimsí comhair a leagtar amach, go háirithe, sna hionstraimí, sna comhaontuithe, sna dearbhuithe agus sna pleananna gníomhaíochta atá idir an tAontas agus na tíortha is comhpháirtithe agus cumhdófar na réimsí sin leis na bearta sin agus beidh siad i gcomhréir le réimsí a bhaineann le leasanna sonracha agus tosaíochtaí sonracha an Aontais chomh maith agus cumhdófar na réimsí sin leo chomh maith.

4. Maidir le bearta a mhaoinítear faoin Rialachán seo, féachfaidh an tAontas le comhleanúnachas a áirithiú le réimsí eile dá chuid gníomhaíochta seachtraí mar aon le beartais ábhartha eile an Aontais chomh maith, go háirithe comhar um fhorbairt. Áiritheofar é sin trí bheartas a cheapadh, trí phleanáil straitéiseach agus trí bhearta a chinneadh agus a chur chun feidhme.

5. Maidir leis na bearta a mhaoineofar faoin Rialachán seo, cuirfear leo le hiarrachtaí na mBallstát agus le hiarrachtaí chomhlachtaí poiblí an Aontais i réimse an chaidrimh thráchtála agus i malartuithe cultúrtha, acadúla agus eolaíocha agus tabharfar luach breise leis na bearta sin do na hiarrachtaí sin.

6. Cuirfidh an Coimisiún Parlaimint na hEorpa ar an eolas agus malartóidh sé tuairimí go tráthrialta léi.

Airteagal 4

Réimsí comhair

Tabharfar tacaíocht, le maoiniú Aontais, do ghníomhaíochtaí comhair i gcomhréir le hAirteagal 1 agus beidh an maoiniú sin ag luí le críoch fhoriomlán, le raon feidhme, le cuspóirí agus le prionsabail ghinearálta an Rialacháin seo. Cumhdófar le maoiniú Aontais gníomhaíochtaí, ar gníomhaíochtaí iad nach ndéantar critéir an ODA a chomhlíonadh leo, i bprionsabal, agus a bhféadfadh gné réigiúnach a bheith ag baint leo sna réimsí comhair seo a leanas:

(1) comhar, comhpháirtíochtaí agus comhghnóthais a chur chun cinn idir gníomhaithe eacnamaíocha, sóisialta, cultúrtha, acadúla agus eolaíocha san Aontas agus sna tíortha comhpháirtíochta;

(2) trádáil dhéthaobhach, sruthanna infheistíochta, agus comhpháirtíochtaí eacnamaíocha a spreagadh agus lena n-áiritear díriú ar fhiontair bheaga agus mheánmhéide;

(3) agallaimh a chur chun cinn idir na gníomhaithe polaitiúla, eacnamaíocha, sóisialta agus cultúrtha agus na heagraíochtaí neamhrialtasacha eile in earnálacha ábhartha san Aontas agus sna tíortha comhpháirtíochta;

(4) naisc idir dhaoine, cláir oideachais agus oiliúna agus malartuithe intleachtúla a chur chun cinn agus an tuiscint fhrithpháirteach idir chultúir a fheabhsú, go háirithe ar leibhéal an teaghlaigh, lena n-áirítear bearta chun rannpháirtíocht an Aontais in Erasmus Mundus agus in aontaí oideachais Eorpacha a áirithiú agus a mhéadú;

(5) tionscadail chomhair a chur chun cinn i réimsí amhail na réimsí seo a leanas: taighde, eolaíocht agus teicneolaíocht, spóirt agus cultúr, fuinneamh (go háirithe fuinneamh in-athnuaite), iompar, cúrsaí comhshaoil (lena n-áirítear athrú aeráide), saincheisteanna custaim, saincheisteanna airgeadais, saincheisteanna dlí agus saincheisteanna maidir le cearta an duine, agus aon ábhar eile ar ábhar leasa fhrithpháirtigh é idir an tAontas agus na tíortha comhpháirtíochta;’;

(6) feasacht i leith an Aontais Eorpaigh, tuiscint faoin Aontas Eorpach agus a shofeictheacht i dtíortha comhpháirtíochta a fheabhsú.